
Forord
Robert Murison, professor emeritus, Universitetet i Bergen og J. Bruce Overmier, professor emeritus, University of Minneapolis

Spørsmålet om forholdet mellom sinn og kropp er blitt diskutert så langt tilbake som de greske filosofene (f.eks. Aristoteles), men i det syttende århundre ble de skarpt spaltet av kartesisk dualisme. Dette førte til utviklingen i løpet av de neste tre århundrene av de to forskjellige og relativt uavhengige feltene medisin og psykologi. Det var først i det tjuende århundre at en prosess med reparasjon av dette bruddet begynte. Denne prosessen var nødvendig, fordi vi nå er fullstendig klar over at mentale funksjoner og kroppsfunksjoner ikke er virkelig separerbare, noe som skaper et behov for å introdusere studenter til et mer moderne felt innen biologisk og medisinsk psykologi. Dette tok Holger Ursin og Odd Harald Zahl-Begnum opp i deres norske lærebok Biologisk psykologi (1984, 1993). Holger Ursin var en pioner innen biologisk psykologi og ble professor i dette feltet ved Universitetet i Bergen, selv om han hadde sin bakgrunn fra medisin. Det skal bemerkes at Bergen allerede hadde en lang historie innen nevrovitenskap og fysiologi, som går tilbake til Fridtjof Nansens arbeid i 1880-årene. Ursin var med på å etablere profesjonsutdanningen i psykologi i Bergen og hadde bred nasjonal og internasjonal innflytelse. Han var kjent som en engasjerende underviser, foredragsholder, veileder og mentor. Men både psykologi og medisin og dets samspill har utviklet seg sterkt de senere årene.

Redaktørene av denne boken har tatt på seg en formidabel oppgave med å samle et norskspråklig bind som kan brukes som samtidsinnledning og kursmateriale i biologisk og medisinsk psykologi, med kapittel skrevet av eksperter på sine felt. I likhet med det opprinnelige Ursin og Zahl-Begnum-bindet, er dette nye verket ment å være av interesse for en bred leserkrets, samt være kurslitteratur for studieretninger innen medisin, biologi, psykologi og sykepleie.

Dette bindet er ikke en oppdatering av Ursin og Zahl-Begnum-boken, men er i stedet en unik samling kapittel med state-of-the-art-beretninger av norske forskere innen biologisk og medisinsk psykologi. Når den brukes som tekst, er boken ment som kursmateriell for studenter på bachelor- og masternivå i psykologi og andre relaterte helsefag spesielt for studenter på profesjonsstudiene. Behovet for en slik bok er blitt tydeligere i løpet av de siste årene, og dette bindet har en struktur og et innhold for å møte en etterspørsel. Innholdet spenner fra hjernens anatomi og fysiologi til smerte, søvn og mage-tarmsystemet til spørsmål om følelser, avhengighet og helseadferd. Noen av temaene som ble dekket, var lite kjent, i hvert fall for psykologer, på tidspunktet for Ursin og Zahl-Begnums bok, for eksempel epigenetikk. Redaktørene skal gratuleres med å rekruttere slike fremstående forskere og undervisere som forfattere.

Redaktørene har sin bakgrunn fra Bergen og har utvilsomt vært påvirket, enten direkte eller indirekte, av Ursins lange og fremragende karriere. Imidlertid ville det være galt å ignorere innflytelsen fra andre enn Ursin i å bygge opp feltet biologisk og medisinsk psykologi i Bergen og Norge. Spesielt var Reidun Ursin sentral i etableringen av søvnforskning og var hovedmentor for en av dagens redaktører – Janne Grønli. Andre sentrale personer i Bergen var Håkan Sundberg, Bolek Srebro, Kjell Hole og Finn Jellestad. Internasjonale nettverk og enkeltpersoner har også vært avgjørende for utviklingen av biologisk og medisinsk psykologi i videste forstand i Bergen. Disse har inkludert Robert og Caroline Blanchard, Seymour («Gig») Levine, Jonathan Wisor, Dirk Hellhammer og Bruce Overmier, for å nevne noen.

Selv om det ikke er direkte omtalt i denne boken, har psykofysiologi og bildediagnostikk en sentral rolle i Bergen, representert ved arbeidene til Arne Øhman og senere Kenneth Hugdahl. Til tross for utviklingen av hjerneavbildning er den essensielle betydningen av basale og kliniske aspekt ved biologisk psykologi sentrale komponenter i utdanning og opplæring.

Biologisk og medisinsk psykologi er av natur tverrfaglig og er avhengig av samarbeid med andre institutter, fakulteter og institusjoner. Dette fagfeltet går nå over tradisjonelle universitets- og organisasjonsgrenser og overlapper med biomedisinsk vitenskap så vel som samfunnsvitenskap. En slik tverrfaglig tilnærming gjenspeiles i innholdet i boken.

Vi gratulerer Anne Marita Milde, Janne Grønli og Magne Arve Flaten med å samle fagtema i et slikt verk. Vi forventer at studenter, undervisere og forskere vil dra nytte av det store spekteret av emner som presenteres, og vil kunne følge opp sine spesielle interesser ved hjelp av de omfattende bibliografiene. Studentene vil med sikkerhet få utbytte av boken, de vil kunne bli bedre klinikere og utøvere av sitt fag gjennom introduksjon til den rikdom av biologisk og medisinsk psykologi som er inkludert her.




KAPITTEL 1
Introduksjon
Anne Marita Milde, Janne Grønli og Magne Arve Flaten

Dette er en fagbok for studenter og faglærere i temaet biologisk og medisinsk psykologi. Formålet er å binde sammen store fagområder hvor en vitenskapelig bakgrunn er fremhevet, men hvor også et klinisk fokus er ivaretatt.


Oppbygning og bruk av boken

Som undervisere over mange år i biologisk og medisinsk psykologi kjenner vi på gleden når studentene blir engasjerte, nysgjerrige og vil vite enda mer. Som forskere er vi inne i en kjempespennende tid. Tilgang til moderne teknologi og utstyr gjør at det blir publisert ny kunnskap hver dag. Men det ligger år med arbeid bak de fleste oppdagelsene, så vitenskap handler om utholdenhet og det å stille spørsmål. Filosofer og vitenskapsmenn har til alle tider stilt viktige spørsmål, og teoriene gjenspeiler som oftest nåtid. La oss ta søvn som et eksempel. I mange århundrer var søvn sett på som en passiv tilstand av ubevissthet. På 1600-tallet, da blodomløpet først ble vist, ja da var søvn beskrevet som en periode med mindre blodtilførsel til hjernen. Da kunnskap om individuelle nevroner i hjernen ble lansert, kom teorien om at søvn var den perioden hvor forgreiningene mellom nervecellene trakk seg vekk fra hverandre. I århundrer tok vi feil. Det å ikke ha kunnskap om den faktisk aktive delen av livet som skjer under søvn, kan være én årsak til at søvnvansker er et undervurdert folkehelseproblem (kapittel 9).

Det å undersøke og prøve å forstå fagfeltet ‘biologisk psykologi’ er ett av de mest fascinerende – og det mest kompliserte i verden. Vi tør å si det, selv om det er liten tvil om at mange andre tenker det samme om sine egne fagfelt. Det som kjennetegner biologisk psykologi, er tilegnelsen av kunnskap om «det store bildet». Man må stille spørsmål om biologi, kjemi, fysikk, genetikk, evolusjon, fysiologi, hjernemekanismer, hormoner, immunforsvar, adferd, tanker, følelser, sosiale interaksjoner og kultur – for å nevne noe. Ikke minst, det er enda ikke én teknologi eller metode som gir ett rett svar på et slikt stort bilde av menneskets mentale helse.

Det å kunne forklare og formidle oppdagelser innen biologisk psykologi er ikke alltid like enkelt. Her prøver vi å hjelpe leseren med å forstå faget gjennom å kombinere kunnskap om fysiologi og utviklingsmekanismer, om adferd og erfaringer, tanker og emosjoner (kapittel 11). Kunnskapen forteller mye om oss mennesker og den verden vi lever i. Selve termen «biologisk psykologi» forteller at boken gir en biologisk tilnærming for bedre å kunne forstå adferd og mentale prosesser (som er psykologi). Boken har som overordnet mål å:


	Stimulere til kritisk og vitenskapelig tenkning om biologisk psykologi ved å gi et historisk perspektiv sammen med nåtidens kunnskap

	Bidra til etisk bevissthet om menneskets kompleksitet og mangfoldighet

	Integrere fagkunnskap på tvers av emner i de forskjellige kapitlene for lettere å kunne se og oppdage sammenhenger mellom de forskjellige emnene



Vi erkjenner at det å gå inn i biologisk psykologi som fagfelt kan være utfordrende, og kanskje spesielt om man ikke har så mye bakgrunnskunnskap innen nevrovitenskap. For å gjøre læringsprosessen noe enklere har vi fått anledning til å bruke Per Brodals figurer fra boken Sentralnervesystemet (Brodal, 2013). Figurene er oppdaterte og formidler den kunnskapen vi har i dag om nervesystemets grunnleggende oppbygning og funksjon. Bruk gjerne disse figurene samt kapittel 2 om hjernens anatomi og fysiologi som et oppslagsverk for kapitler som kommer senere i boken, og som beskriver adferd og mentale prosesser relatert til hjernefunksjon. I tillegg kan man bruke boken aktivt gjennom disse hjelperessursene:


	Formidling. Boken har som mål å formidle faget på en lett og tilgjengelig måte. Vi bruker fortrinnsvis norske fagord, men noen ganger brukes også latinske og engelske uttrykk rett og slett fordi fagordet da er «hverdagsspråket» mellom forskere og undervisere. Vi prøver å fremme læring ved å bruke eksempler og metaforer for lettere å kunne «se for seg» det som skjer.

	Læringsmål. Hvert kapittel begynner med tydelige læringsmål som oppsummerer innholdet. Læringsmålene kan være eksamensrelevante.

	Stikkord. Boken har et stikkordregister med de mest sentrale ord og begrep for hvert kapittel, organisert i alfabetisk rekkefølge med sidetall.

	Kobling av de forskjellige kapitlene. For å kombinere kunnskap på tvers av temaene, henviser bidragsyterne flere steder til de øvrige kapitlene.

	Eksamensrelevante spørsmål. På slutten av hvert kapittel står noen spørsmål som leseren kan bruke for å teste egen kunnskap. Noen ganger er det et klart svar, andre ganger kan de være mer til refleksjon og drøfting. Spørsmålene kan anvendes til bruk i gruppediskusjoner og oppgaveløsning.

	Anbefalt litteratur. Noen kapitler har i tillegg anbefalt litteratur som kan brukes til å utdype kunnskapen om de ulike temaene som boken dekker.





Bakgrunn

En grunnleggende idé for denne boken er at det er sammenhenger mellom tanker og følelser på den ene siden, og fysiske reaksjoner og tilstander på den andre siden. Dette er kjernen i den biopsykososiale modellen for (mental) helse, som sier at for å forstå en persons helsemessige tilstand er det ikke bare biologiske faktorer som må tas hensyn til, men også psykologiske og sosiale/miljømessige faktorer. Mange lidelser har et biologisk opphav, men tankene, følelsene og adferden vår påvirker helsen. Sosiale faktorer, som sosioøkonomisk status, familieforhold, arbeidsforhold og opplevd sosial støtte, har også en betydning.

Paradigmet som boken bygger på, er basert på den biopsykososiale modellen (se figur 1.1) for helse som først ble lansert av den amerikanske psykiateren George Libman Engel i 1977 (Engel, 1977), men hvor selve begrepet først ble introdusert på 1950-tallet av Roy Richard Grinker (1900–1993).

Grinker var en amerikansk nevrolog og psykiater som gikk i psykoanalyse hos Sigmund Freud, og som senere tilsluttet seg nettverket rundt Franz Gabriel Alexander (1891–1964), en ungarsk-amerikansk psykoanalytiker og lege kjent som en av Freuds tidligere studenter. Alexander sies å være en av grunnleggerne av psykosomatisk medisin og psykoanalytisk kriminologi. Man kan si at Engel tok pallplassen foran både Grinker og Alexander når det gjelder kreditering og publisitet. Selv om den biopsykososiale modellen er relativt velkjent og utbredt i internasjonal litteratur, er det ikke dermed sagt at den representerer en fasit eller innehar svar hvor forskere på tvers av land og fagdisipliner er enige. Men den gir en god beskrivelse av hvordan moderne psykiatri har tatt til seg en mer humanistisk tilnærming for å forstå menneskets mentale helse. Alle tiltak som er ment å skulle behandle en lidelse eller en sykdom, bør kunne inkludere biologiske, psykologiske og sosiale elementer. Selv en medikamentell behandling inkluderer disse tre elementene med kunnskap om pasienters nevrokjemiske respons på medikamentet, om hen er motivert for å følge behandlingen og i stand til å betale det den koster.

Andre begrep, som holisme i motsetning til reduksjonisme, pragmatisme og anti-dogmatisme, er knyttet til modellen hvor det utover på 1980-tallet var en nedadgående interesse for freudiansk psykoanalyse parallelt med utvikling av diagnostiske verktøy som DSM-III (American Psychiatric Association, 1980) og inntreden av psykofarmakologi også for lettere og moderate psykiske lidelser (kapittel 13). Det ble dermed rom for andre perspektiv, som det bio-psyko-sosiale (Skårderud et al., 2018).

Dette stod i kontrast til bruk av metoder som nå tilhører fortiden, hvor behandling av psykiatriske pasienter oftere var preget av tvang, isolasjon, tunge nevroleptika og kirurgi for å gjøre pasientene rolige (se trepanasjon eller trepanering – «trepanatio» (latin), avledet fra det greske ordet «trypanon», som betyr bor). Eksperimentell behandling i mellom- og etterkrigstiden med lobotomi (fra gresk «lapp») var utbredt i norske psykiatriske sykehus helt frem til 1974. Som en motvekt til den biomedisinske tilnærmingen i behandling bidro Engel med formidling av eklektisime (valg av flere element, perspektiv fra ulike tradisjoner eller teorier), som etter hvert fikk et stort publikum, og hvor vi i dag kan finne kunnskap og perspektiv fra flere forskningsområder som anvendes i praksis.

Figur 1.1: Den biopsykososiale modellen for mental helse

Modellen er en tverrfaglig modell som inkluderer de tre hovedelementene biologi, psykologi og sosiale forhold, og at samspillet er grunnleggende for en bredere forståelse av helse- og sykdomsatferd, og for menneskets utvikling. Nærmere forklart er helse- og sykdomsatferd et produkt av biologiske karakteristikker (som gener), atferdsmessige faktorer (som livsstil og stress), og sosiale forhold (som kulturpåvirkning, familieforhold og sosial støtte). Den ble først introdusert av George L. Engel i 1977 og brukes som et alternativ til den biomedisinske tradisjonen som har dominert helsebehandling over tiår.

Biologiske og genetiske determinanter for helse kan være mer relevant for noen populasjoner enn andre (arvelighet, kjønn, alder, fysikk). Dersom en enegget tvilling utvikler schizofreni er det stor sannsynlighet for at den andre tvillingen også vil få denne lidelsen. Psykologiske faktorer (kognisjon, emosjoner, atferd som inkluderer psykologisk stress, frykt og unngåelse, samt tidligere mestringserfaringer) påvirker beslutninger og valg (som hva man spiser og drikker, om man følger opp behandling), og sosiale faktorer kan være avgjørende for tilgang til helsetjenester, grad av sosial stigmatisering rundt helse, og for hvilke gruppenormer som gjelder i et samfunn (kroppspress, skjønnhetsideal som for noen medfører helserisiko). Overlapp av de ulike forholdene i modellen illustrerer hvordan disse samspiller med hverandre.

Helsefremming må ifølge modellen adressere alle de tre hovedelementene. En voksende mengde empirisk litteratur understøtter en slik antagelse om at det er kombinasjonen av helsestatus, oppfatninger av egen helse, og sosiokulturelle barrierer som påvirker sannsynligheten for å engasjere seg i helsefremmende atferd, som det å ta medisiner, velge riktig kosthold, og være fysisk aktiv.




Hvor anvendbar er den biopsykososiale modellen?

Noe av kritikken til modellen baserer seg på fraværet av et presist og konsist teoretisk rammeverk som tar hensyn til både modellens innhold og funksjon. Den lar seg med andre ord vanskelig etterprøve. I tillegg svarer ikke modellen på spørsmål som omhandler hvordan de tre faktorene interagerer med hverandre, relatert til hvordan sykdom eller lidelse kommer til uttrykk. Her må man basere seg på forskning som ofte innehar en mer begrenset bruk av dimensjonene, hvor design og metode er avgjørende for resultatene. Design med avhengige og uavhengige variabler kan for eksempel undersøke betydningen av seksuelle overgrep for utvikling av alvorlige spiseforstyrrelser, eller betydningen av serotoninnivå i blod eller celler for det å utvikle alvorlig depresjon. Studier som inkluderer en stor mengde variabler på tvers av dimensjonene, gir som regel signifikante funn når det gjelder risikofaktorer for sykdom eller prediksjon, men den treffsikre verdien for mindre pasientpopulasjoner og for den enkelte pasient er liten.

Engel var i hovedsak interessert i medisinske og ikke-psykiatriske tilstander, noe som kanskje virker overraskende sett ut ifra hans motstand mot å fremheve «bio» foran «psyko» og «sosial», men det var likevel denne interessen som skapte disse tre dimensjonene for å prøve å forstå både forløp og symptomalogi ved somatiske sykdommer som rammet mage-tarmsystemet eller hjerteregionen. Kan for eksempel hjertemuskelbetennelse (myokarditt) forverres ved psykologisk stress (engelsk: distress, eller negativt stress)? Kan man få en raskere tilheling av magesår ved bedre søvn og endret kosthold? I dag er slike spørsmål mer rutinemessige og selvsagte i klinikk enn for 30–40 år siden.

Men er det alltid formålstjenlig å inkludere alt man kommer på som kan være relevant for helse? Her er vi opptatt av at leseren utviser sunn skepsis og kritisk refleksjon til tross for at boken fremmer denne modellen som en overbygning. For når skal man velge det ene foran det andre i en klinisk sammenheng? Hvilke medisinske eller psykologiske spørsmål er mer viktige enn andre i en kartleggingsfase, hvor det hersker usikkerhet om pasienten har en alvorlig underliggende sykdom? Fra medisinsk allmennpraksis er det ofte med noe humoristisk vri at man kan si «om du ikke er sikker på hva det handler om, så er det alltid lurt å be pasienten om noen blodprøver først». Det er nok sikkert klokt, men ikke et tilrådelig førstevalg om pasienten sliter med aktive selvmordstanker og kan være i risiko for selvmord. Modellen har dermed sine begrensninger i form av fravær av retningslinjer for hva som er riktig å fokusere på når, og overfor hvem. Klinisk skjønn og intuisjon er viktige redskaper i praksis, men kanskje ikke de mest omtalte temaene spesielt innen akademia. Vi oppfordrer derfor leseren til å supplere alle kapitlene i denne boken med mer inngående forskningslitteratur fra for eksempel kognitiv psykologi, litteratur som beskriver og eksemplifiserer klinisk skjønn, og som retter seg mer direkte mot pasientpopulasjoner hvor evidensbasert praksis er beskrevet (Berge et al., 2023). Selv innen akuttmedisin er klinisk skjønn godt integrert med faglig skjønn, kompetanse og erfaring. En operasjonssykepleier eller kirurg bedømmer raskt og handler deretter. En slik handlingskompetanse krever imidlertid tilstedeværelse (aksjonsorientert) samt aktiv bruk og vedlikehold av det man har lært.

Det primære budskapet med å presentere en biopsykososial forståelse eller modell som en overbygning er at uavhengig av sykdomsbilde, prognose, symptomer eller sykdomstegn, så er pasienten først og fremst et helt menneske. Om man ikke kan behandle, kan man gi støtte og omsorg, om man ikke selv innehar den rette kompetansen, kan man bistå med å skaffe den. Med et slikt utgangspunkt vil humanismen innen medisin og psykiatri vinne over reduksjonismen og fortrenge en dikotomisering mellom vitenskap og pluralisme.



Ulike fagemner som integrerer en bio-psyko-sosial modell

Et fagemne som bruker et humanistisk perspektiv på helse, er helsepsykologi, som fremhever sammenhengen mellom psykologiske og miljømessige faktorer og somatisk helse. Herunder finner man kunnskaps- og forskningsområder innen helsefremmende arbeid, forebyggende tiltak og behandling av sykdom. Innen helsepsykologi fremheves adferd som det primære, hvor endringer i tillærte vaner (eller uvaner) og livsstilsendringer undersøkes i sammenheng med tilhørighet i ulike grupper basert på for eksempel utdanning, sosial klasse, yrke, etnisisitet eller andre forhold av forskningsmessig og klinisk betydning (kapittel 10). Større folkehelsekampanjer er som regel kampanjer for å fremme global folkehelse, det vil si fokus på folkehelseutfordringer som rammer regioner, land eller verdens befolkning. Verdens helseorganisasjon har en årlig markering for sin grunnleggelse, som er 7. april (1950), hvor blant annet mattrygghet, depresjon og tilgang til universell helsedekning har vært hovedtema.

I noen sammenhenger blir helsepsykologi og adferdsmedisin sidestilt med hverandre, avhengig av tradisjon og akademisk tilhørighet. Adferdsmedisin er vitenskapen hvor psykisk og fysisk helse møtes. Her er samspill igjen et nøkkelord, vist ved integrering av kunnskap i biologiske, adferdsmessige, psykologiske og samfunnsvitenskapelige vitenskaper relevante for forståelse av helse og sykdom. Det er etablert en Norsk forening for adferdsmedisin og helsepsykologi (NAMH) som en del av The International Society of Behavioral Medicine (ISBM), hvor de som er interessert i adferdsmedisinsk forskning og tematikk, kan møtes på tvers. Forsknings- og undervisningstema kan være innen arbeid og velferd, sosial ulikhet, psykisk helse blant helsepersonell og samspillet mellom psykologiske, biologiske og sosiale faktorer hos pasienter med akutte og kroniske somatiske sykdommer eller smertetilstander (kapittel 4).

Helse og adferd er sterkt forbundet med hverandre, hvor de psykologiske og sosiale faktorene kan spille en større eller mindre rolle.

Psykosomatikk (også kjent som psykofysiologi) kan brukes i forbindelse med en rekke helseplager eller tilstander hvor symptomer ikke kan kategoriseres i biologiske, psykologiske eller sosiale faktorer alene. Dette er også et fagemne som integrerer medisin og psykologi, hvor man studerer tilstander og lidelser som gir seg utslag i kroppslige (somatiske) symptomer med psykiske årsaker. Psykosomatiske lidelser opptar en betydelig del av utredning og behandling i allmennpraksis, men også i spesialisthelsetjenesten. De betegnes også som funksjonelle somatiske symptomer eller tilstander og sammensatte symptomtilstander. De vanligste lidelsene der man ikke finner en klar biologisk markør, er kronisk utmattelsessyndrom (myalgisk encefalomyelitt (ME)), fibromyalgi (tidligere fibrositt) og irritabel tarmsyndrom (irritable bowel syndrome (IBS)) (kapittel 7). En biologisk markør er et biologisk funn i for eksempel en blodprøve (eller i urin, vev) som sterkt antyder at en person har en sykdom. Under et hjerteinfarkt vil muskelceller skades, og proteiner som befinner seg inne i muskelen, slippes ut i blodbanen og kan dermed bli målt i en blodprøve. Slik kan man raskt avgjøre om pasienten har hatt et infarkt eller ikke, noe som har stor betydning for videre behandling og utfall.

Ofte er psykosomatiske lidelser relatert til belastende livshendelser eller tidlige negative livshendelser, psykologisk stress, angst og depresjon, men også somatisk sykdom knyttet til infeksjoner og skader kan være underliggende årsaker. Intense, langvarige eller tilbakevendende stressorer kan forårsake en vedvarende ugunstig aktivitet i kroppens stressreguleringssystemer som kan gi økt risiko for utvikling av slike symptomer som vi her har nevnt (kapittel 6). Symptombilder kan opptre svært ulikt avhengig av alder, kjønn, livssituasjon, kultur, religion og livssyn. I tillegg kan påvirkning gjennom mediene og sosiale medier være en faktor som vi kanskje i de senere årene er mer oppmerksomme på, spesielt når det gjelder fenomenet sosial overførbarhet (eller smitteeffekt).

Det er imidlertid stor forskjell i betydningen modellen har for ulike helsetilstander. For eksempel for alvorlige kreftformer kan sosioøkonomisk status ha en stor betydning for muligheten til å kjøpe optimal behandling. Det å leve under trygge miljømessige forhold er helsefremmende for mennesker selv med en alvorlig kreftsykdom sammenlignet med å leve i en krigssone. Psykoonkologi er et relativt nytt fagomåde hvor psykologiske reaksjoner på å få en kreftdiagnose og tilpasning til sykdommen er i fokus, og hvor barnekreft har fått mye oppmerksomhet. Trygge forhold kan lindre ubehag og kanskje smertene som følger med sykdom generelt. Et annet eksempel er magesår, som ble antatt å komme av kronisk forhøyet stressnivå. Da man fant at de fleste magesår kunne behandles med antibiotika som eliminerte bakterien helicobacter pylori i magesekken, falt denne teorien. Det er likevel fakta at noen som utvikler magesår, ikke har bakterien i magesekken, mens andre, som har bakterien, ikke utvikler magesår. Stress kan dermed opptre som en medierende eller delvis medierende faktor, men også være en modererende variabel, som er relevant for alle fagemner i denne boken.

Ved psykosomatiske lidelser avdekker ikke medisinsk utredning eller undersøkelser sikre biologiske funn. Det er ikke ensbetydende med at underliggende somatiske årsaker ikke er aktuelle, men disse kan være vanskelige å oppdage. Det kan handle om manglende tilgang til moderne teknologi og utstyr, faglig kompetanse og ekspertise, mer sjeldne medisinske tilfeller som krever utvidede og kanskje avanserte undersøkelser, eller andre årsaker. Noen har sammensatte tilstander med flere symptomuttrykk, andre har varierende grad av smertetrykk og symptombilde generelt. For at et symptom skal klassifiseres som psykosomatisk, må det også vedvare over tid og føre til hemming av funksjon i arbeid og/eller i dagliglivet.

Hvordan dette påvirker den enkeltes livskvalitet og daglige fungering, er individuelt. Man har nå gått bort fra betegnelsen «uforklarte medisinske tilstander», da dette bidrar til stigmatisering og holdninger som ikke gagner de pasientene som opplever funksjonsfall og lidelse. Men begrepet kan fremdeles dukke opp på nettsider eller i mer populærvitenskapelig litteratur.



Sykdom – tegn og symptom

Det finnes ulike diagnosesystem for å klassifisere sykdom, og i Norge er International Classification of Diseases and Related Health Problems (ICD-11) utbredt (World Health Organization, 2019). Kriterier for både somatiske sykdommer og mentale lidelser inngår i ICD-11. For mange sykdommer er det en klar sammenheng mellom sykdom og tegn. Hjerte-karsykdommer har ofte karakteristiske og dermed gjenkjennbare og målbare tegn som kan registreres (kortpustethet, svimmelhet eller synkope (besvimelse), puls- og blodtrykksendringer). Det som pasienten registrerer, er ikke alltid målbart for andre eller objektivt, for eksempel smerte. Smerte defineres som symptom. For noen av de lidelsene som beskrives i denne boken, er det imidlertid ikke alltid klart hva som er tegn, og hva som er symptomer, men nyere teknologi bidrar til at tilstander man før ikke hadde mye kunnskap om, nå er objektivt registrerbare, som søvn og våkenhet (kapittel 9). Det kan være utfordrende å si hva som er årsak og virkning (årsakssammenheng eller kausalitet) når det gjelder psykiske lidelser, men basert på omfattende vurderinger og bruk av nedfelte symptomkriterier kan kvalifisert helsepersonell stille en eller flere diagnoser. Flere diagnoser (komorbiditet) kan for eksempel være aktuelt for pasienter med både rusavhengighet og psykisk lidelse.

Det kan være nyttig å reflektere over det som har vært et stridsspørsmål innen medisin, psykologi og samfunnsvitenskap i mange år. Er mentale lidelser og psykosomatiske symptomer sykdommer i vanlig forstand, som betyr at det finnes et underliggende biologisk avvik som forklarer symptomene, uten at man ennå har klart å finne dette avviket? Eller er det samfunnsmessige og psykologiske prosesser som ligger til grunn og forklarer symptomene, og at det ikke finnes noen underliggende sykdom? Dette er viktige spørsmål for all klinisk praksis som innebærer helbreding av mennesker, men også for avdekking av kunnskapshull hvor forskning (både basalforskning og klinisk forskning) kan være avgjørende for utvikling av nye behandlingsmetoder.



Hva er helse?

Begrepet «helse» er sentralt i denne boken, men er så generelt at det har fått flere ulike definisjoner, og det oppfattes også ulikt av ulike individer. Verdens helseorganisasjon (WHO) har imidlertid gitt en mye brukt definisjon som ofte refereres: «Helse er en tilstand av fullstendig fysisk, mentalt og sosialt velvære, og ikke bare fravær av sykdom eller svakheter» (WHO, 1948 i Sartorius, 2006 ). Senere har WHO lagt til følgende: «Helse er en ressurs for hverdagen, ikke målet med å leve. Helse er et positivt begrep som legger vekt på sosiale og personlige ressurser, så vel som fysiske ressurser» (The Constitution of the World Health Organization). Helse er således en ressurs som støtter individets funksjon i samfunnet, og ikke et mål i seg selv. Andre har definert helse som evnen til å tilpasse seg trusler og utfordringer. Denne definisjonen har bakgrunn i at moderne vitenskap har gjort betydelige fremskritt i forståelsen av sykdommer ved å forstå mekanismene, oppdage nye måter å behandle eller lindre sykdom på, og erkjenne at fravær av sykdom antakelig ikke er mulig. Begrepet «uhelse» har bredt om seg de senere årene, selv om det ikke er et tradisjonelt medisinsk begrep (engelsk: ill-health, på norsk også kjent som vanhelse). Uhelse kan man si er det motsatte av helse, som da innebærer sykelighet eller funksjonssvikt. Det er rom for å bruke både helse og uhelse i vårt språk som to ulike samlebegreper.

Dersom man spør ulike mennesker om sin helse, vil mange si at det har de, selv om de kan ha en alvorlig sykdom. «Helse» relateres av mange til at de kan gjøre de gjøremålene de ønsker. Denne forståelsen av helse stemmer godt med nyere definisjoner av helse, som de to siste definisjonene i forrige avsnitt. Medisin, helse og psykologi er felt som flettes sammen, og hvor kunnskapen er til nytte i klinisk praksis.



Kausalitet eller korrelasjon?

Kunnskap om hvordan ulike faktorer påvirker hverandre, er også innlemmet i den biopsykososiale modellen. Det kan være en årsakssammenheng fra psykologiske og sosiale forhold til fysisk og mental helse. For å fastslå slike årsaksforhold er det nødvendig med gode, velkontrollerte studier. Det er korrelasjon mellom en rekke lidelser og tanker og følelser, men dette betyr ikke at det er årsakssammenhenger, slik som den biopsykososiale modellen postulerer. Mange som får hjerte-karlidelser som angina pectoris eller infarkt, opplever angst og depresjon, men dette kan være et resultat av den fysiske lidelsen og ikke en årsak. Så finnes det forskning som antyder at angst og depresjon kan være en årsak til hjerte-karproblemer, så det er ikke et enkelt bilde som tegnes når man skal forstå forskningen på området. Man kan beskrive dette perspektivet eller denne måten å forstå sykdom og helse på som ethvert utfall av behandling påvirkes av et vidt spekter av stimuli, enten de er eksterne eller interne. Slike stimuli kan være av biologisk karakter, som gener, hormoner og nevrotransmittere; av psykologisk karakter som tankesett eller tidligere erfaringer, og av sosial karakter som betydningen av sosialt nettverk og relasjoner til andre mennesker. Miljømessige faktorer er i tillegg relevant, hvor det i dag er økt oppmerksomhet på fysisk utforming av skoler, sykehus og institusjoner, tilgang til fysiske aktiviteter og fellesareal, lyssetting og fargevalg.

Helsemessige problemer har sjelden bare én årsak. De aller fleste lidelser er multifaktorielle, som betyr at flere faktorer virker sammen for å skape helseproblemer. Kosthold, røyking, søvn og aktivitetsnivå vil kunne virke sammen for å øke eller senke sannsynligheten for at helsemessige problemer oppstår. I tillegg kan genetiske faktorer disponere for utvikling av en rekke lidelser. Dette beskrives av den såkalt diatese – stress, eller sårbarhet – stressmodellen. Dette er en generell modell som sier at man kan ha ulike predisponeringer for ulike lidelser, og at den samme påvirkningen kan ha ulik effekt avhengig av om man er predisponert eller ikke. Hjerte-karlidelser er ett eksempel, der høye kolesterolnivå kan predisponere for hjerteinfarkt, som sammen med et usunt kosthold kan gi mange og sammensatte tegn og symptom.



Sentralnervesystemet – der er det liv

Hvordan kan tanker og følelser påvirke helse og omvendt? Når det gjelder mental helse, så er jo nettopp uhensiktsmessige og irrasjonelle tanker og følelser nettopp det som er problemet, og denne boken handler i mindre grad om mental helse, selv om det også kan være relevant. Medisinsk psykologi handler i større grad om hvordan tanker og følelser kan påvirke fysisk helse. Bakgrunnen for denne sammenhengen er at tanker (kognisjon) og emosjoner også er tilstander i hjernen.

Bildedanningsteknikker for å studere blant annet hjernen har siden ca. 1990-tallet tillatt forskere å undersøke hjernens funksjon og struktur under ulike betingelser. Dette har revolusjonert vår viten om sammenhengen mellom adferd, mentale prosesser og hjernens prosesser hos mennesker. Ved studier av andre dyrearter har man hatt andre og mer inngripende (invasiv, som betyr at noe føres inn i kroppen) teknikker tilgjengelige, som har gjort at man har hatt langt bedre kunnskap om disse sammenhengene. For eksempel har man siden midten av 1950-tallet hatt kunnskap om områder i hjernen hos andre dyrearter enn mennesket, områder som er sentrale for å forstå virkningen av rusmidler og mekanismene bak farmakologisk avhengighet (kapittel 12). Dyrestudier har også kartlagt områder og prosesser i hjerne og ryggmarg som er sentrale for modulering av smerte, dvs. områder der smerte kan hemmes eller økes. Studier som har nyttet bildedanningsteknikker i mennesker, har i stor grad bekreftet at disse områdene også er viktige for å forstå farmakologisk avhengighet og smertemodulering også hos mennesker.

Denne typen studier viser at subjektive tilstander som tanker og følelser korrelerer med tilstander i hjernen, og forklarer dermed delvis hvorfor mentale prosesser kan ha betydning for fysisk helse. Det er likevel en rekke momenter som ikke er kjent, spesielt hos mennesker. Bildedanningsteknikker kan ganske presist lokalisere områder i hjernen som er involvert i en psykologisk prosess. Det er imidlertid vanskeligere å definere hvilke nevrotransmittere som er involvert, selv om noen metoder kan si noe om dette. Prosesser i hjernen kan skje veldig fort, på et millisekund eller mindre, mens bildedanning av hjernen tar flere sekunder. Det kan derfor være vanskelig å fange opp enkelte av de fysiologiske prosessene.

Det foregående avsnittet forklarer hvorfor det er så viktig å forstå nervesystemet for tilegnelse av kunnskap om hvordan dette henger sammen med mentale prosesser og helse. Kapittel 2 gir en grundig innføring i sentralnervesystemet og det autonome nervesystemet. Det er i storhjernen og spesielt i hjernebarken at subjektive tilstander som tanker og følelser reguleres. Disse kan igjen påvirke det autonome nervesystemet, som kontrollerer en rekke av de livsviktige funksjonene i kroppen, som hjerterytme og hjertekontraksjoner, åndedrett, mage-tarmfunksjonen og utskilling av en rekke livsviktige hormoner. William Lovallos (2015) bok Stress and Health. Biological and Psychological Interactions sammenfatter elegant hvordan de ulike nivåene i nervesystemet, fra kortex via sub-korticale områder via det autonome nervesystemet til enkle reflekser, kan påvirkes av tilstander i sentralnervesystemet og således forklare at kontroll over indre organer kan påvirkes av mentale tilstander. Videre kan dette bidra til å forklare en del sykdommer eller symptomer som er beskrevet i denne boken.

For å forstå sammenhengen mellom psykologi og biologi er «stress» sentralt, og begrepet har fått et eget kapittel i boken. Stress innbefatter tanker og følelser som påvirker kroppen slik at de kan ha helsemessige konsekvenser. Den samme påkjenningen eller «stressoren» gir ofte opphav til ulike responser hos ulike personer. Dette har sitt grunnlag i at vi alle har ulik historikk, og de erfaringene vi har, gjør at vi reagerer ulikt. Genetiske forskjeller gjør også at vi reagerer ulikt på like påkjenninger, slik sårbarhets–stressmodellen beskriver. Betydningen av gener er inngående beskrevet i boken sammen med epigenetikk, som er studiet av hvordan adferd og miljø kan påvirke hvordan genene våre fungerer (kapittel 3). Genene spiller en viktig rolle for helse og for hvilke egenskaper vi utvikler, men miljøet vi lever i, og hvordan vi lever, er med på å bestemme hvordan kroppen utvikler seg og fungerer.



Helsefremming og forebygging

Den biopsykososiale modellen forklarer ikke bare utvikling av sykdom og lidelser, men også hva som fremmer god helse. Fokus i dagens helsevesen har dreid seg fra behandling av lidelser som har oppstått, til forebygging for å redusere sykdom og lidelser, og helsefremming. Indre motivasjon og positivitet kan ligge til grunn for adferdsendringer som fremmer helse og forebygger sykdom. Myndighetenes råd om kosthold og aktivitetsnivå er en del av dette.

Områder vi har valgt å fremheve i boken, er alle under stadig utvikling og vekst, og forfatterne av kapitlene er alle aktive forskere og eksperter i sine fagfelt. Det innebærer at viten i dag kan være oppdatert i morgen. Kunnskap er som byggesteiner, det ene følger det andre, hvor nye problemstillinger og gjennombrudd skapes. Boken innehar både nylige gjennombrudd og stiller spørsmål som er relevante for de ulike fagområdene som boken inneholder.

